次韻不浮問疾末章及蝗
作者：高斯得
朝代：宋

paragraphs: 卧疴連夏秋，爾來收藥喜。
羣腴久嚼蠟，今始甘魴鯉。
自非天矜憐，安得吉祥止。
寄聲問何如，感此遠方弟。
炯然憂愛心，諄諄見詞旨。
兼饋藥籠珍，廢疾居然起。
末章悼飛蝗，布陣長千里。
那知自北來，今亦徧苕水。
公田吏如虎，收拾無滯穗。
訴傷服大刑，遑哀室如燬。
古來此亂國，赤子先遭棄。
北橋千萬倉，何翅敖洛峙。
一粒不肯捐，肯念饑由己。
謹勿傳吾詩，隙間天螻記。